KIRJALLINEN KYSYMYS P-4047/00

esittäjä(t): Reinhold Messner (Verts/ALE) komissiolle

(20. joulukuuta 2000)

Aihe: Brescia-Padova -yhtiön moottoritietä koskevan toimiluvan uudistaminen ja Valtrompian moottoritien rakentaminen

Moottoriteitä koskevan toimiluvanhaltijan Brescia-Padova -yhtiön ja maantieverkostoa hallinnoivan italialaisen julkisen yhtiön ANAS:in (Azienda Nazionale Autonoma Strade) välistä toimilupaa jatkettiin ilman julkista tarjouskilpailua tämän vuoden toukokuussa edelleen yhdeksällä vuodella (vuoteen 2011 saakka).

Niin sanotun Ciampi-Costa -direktiivin(1) perusteella moottoriteitä koskevia toimilupia voidaan poikkeuksellisesti jatkaa ainoastaan riita-asioiden ratkaisemiseksi (maksujen mukauttamatta jättäminen, vuoden 1990 maailmanmestaruuskisoja ja vuoden 1992 Colombiane -tapahtumaa varten tehtyjen töiden tunnustaminen sekä muut mahdolliset riita-asiat, joista on pyydettävä valtion asianajajakunnan lausunto). Kyseessä olevassa tapauksessa sitä vastoin toimiluvan jatkamista on perusteltu uuden moottoritieliittymän eli niin kutsutun Valtrompian moottorien rakentamisella. Itse asiassa tässä on kyse uudesta noin 30 kilometrin pituisesta moottoritiestä, joka yhdistäisi Gardone Valtrompian Brescia-Padova -moottoritiehen. Toimiluvan saanut yhtiö on jo antanut suunnittelutyön veronalaiselle Tecnical -yritykselle ja se on varannut rahoitussuunnitelmaansa 550 miljardia liiraa (284 miljoonaa euroa) uuden moottoritien rakentamista varten. Summa on kuitenkin arvioitu alakanttiin, jos otetaan huomioon, että yhden moottoritiekilometrin kustannukset ovat tällä hetkellä noin 2530 miljardia liiraa (1215 miljoonaa euroa), ja tästä johtuen kustannusten peittämiseen voidaan suhtautua varauksellisesti. Uuden moottoritien rakentamista perustellaan sillä, että Valtrompian alueen tehdasteollisuutta palvelevien raskaiden ajoneuvojen ajoaikaa olisi lyhennettävä.

Eikö komission mielestä tällaisen toimiluvan uudistaminen ole direktiivien 92/50/ETY, 93/37/ETY ja 89/449/ETY vastainen, koska toimilupien myöntämisestä ei ole järjestetty Euroopan unionin julkista tarjouskilpailua(2)?

Onko komission mielestä sallittua perustella tätä toimiluvan pidennystä järjestämättä julkista tarjouskilpailua uuden moottoritien rakentamisessa investointien vaihdolla?

Eikö komission mielestä tällaisen toimiluvan myöntävän yhtiön ja julkisen hallinnon välisen vaihtopolitiikan hyväksyminen uusien maantieverkostoinfrastruktuurien hyväksi mitätöi sen etusijan, joka on annettu maantie- ja rautatiekuljetusten väliselle tasapainolle Euroopan unionissa?

(1) Vrt. yleisten töiden ministeriö yhdessä rahavarain-, budjetti- ja taloussuunnitteluministeriön kanssa 20. lokakuuta 1998 antama direktiivi, pöytäkirja nro 011790/rahavarain-, budjetti- ja taloussuunnitteluministeriö.

(2) Julkaistu EYVL L 209, 24.7.1992, EYVL L 199, 9.8.1993 ja EYVL L 268, 15.9.1989.

Frederik Bolkesteinin komission puolesta antama vastaus

(8. helmikuuta 2001)

Kunnianarvoisan parlamentin jäsenen esittämä kysymys kuuluu moottoritietoimilupien myöntämistä eri jäsenvaltioissa koskeviin yleisiin asioihin. Komissio on pyytänyt kaikilta jäsenvaltioilta yksityiskohtaiset tiedot tilanteesta kyseisessä jäsenvaltiossa.

Komissio tutkii parhaillaan Italian viranomaisilta sekä muilta jäsenvaltioilta saatuja tietoja määritelläkseen yhtenäisen kannan moottoritietoimilupiin yhteisössä ja ottaa huomioon, että asiaan liittyvät taloudelliset ja sosiaaliset vaikutukset ovat merkittäviä.

Komissio on Italian viranomaisten kanssa Roomassa 18. joulukuuta 2000 pidetyssä kokouksessa pyytänyt tarvittavat tiedot sen arvioimiseksi, onko kunnianarvoisan parlamentin jäsenen tarkoittama uuden ns. Valtrompian moottoritieosuuden rakentaminen ja Brescia-Padova-moottoritietä koskevan toimiluvan haltijana olevan yhtiön toimiluvan pidentäminen julkisia hankintoja koskevan yhteisön lainsäädännön mukainen. Jos komissio edellä mainitut tiedot tutkittuaan toteaa, että noudatetut menettelyt eivät mahdollisesti ole olleet yhteisön oikeuden mukaisia, komissio voi käynnistää EY:n perustamissopimuksen 226 artiklassa (entinen 169 artikla) määrätyn menettelyn.

Mitä tulee liikennepolitiikkaan, verojen ja maksujen kantamisesta raskailta tavaraliikenteen ajoneuvoilta tiettyjen infrastruktuurien käytöstä 17. kesäkuuta 1999 annetun Euroopan parlamentin ja neuvoston direktiivin 1999/62/EY(1) mukaan tietullin määrä ei saa ylittää tieverkoston rakentamisesta, käyttämisestä ja kehittämisestä aiheutuvia kustannuksia. Tämä ei estä jäsenvaltioita osoittamasta prosenttiosuutta tietullista ympäristönsuojeluun ja liikenneverkkojen tasapuoliseen kehittämiseen, jos tietullin määrä pysyy edellä tarkoitetuissa rajoissa. Komissio valmistelee parhaillaan tämän vuoden aluksi suunniteltua yhteistä liikennepolitiikkaa koskevaa valkoista kirjaa ja tutkii sitä varten toimenpiteitä, joilla maantie- ja rautatieliikenne saataisiin tasapainoon. Tässä yhteydessä tarkastelun kohteena ovat olleet erityisesti maksuja ja infrastruktuurien rahoitusta koskevat säännöt. Näiden toimenpiteiden avulla voitaisiin tietyissä tapauksissa sallia tieliikenteen maksuista saatujen tulojen käyttö vaihtoehtoisen rautatieliikenteen kehittämiseen.

Toisaalta tapausta, jossa moottoritietoimiluvan myöntää valtion elin, mahdollisesti julkisia hankintoja koskevien yhteisön sääntöjen vastaisesti, olisi tarkasteltava myös liikennealan valtiontukia koskevien sääntöjen kannalta, koska edunsaaneen yrityksen ei ole tarvinnut ottaa huomioon mitään riskiä tai kustannusten korvaamista, mikä olisi markkinataloudessa ollut normaalia mille tahansa yksityiselle sijoittajalle.

(1) EYVL L 187, 20.7.1999.